पोखरा, असोज ३ । बर्खाका कारण पोखराका सबैजसो सडकमा खाल्डाखुल्डी छ । यसले दुर्घटना समेत निम्त्याउन थालेको छ । महानगरपालिकाले जतिसक्दो छिट्टो खाल्डाखुल्डी पुर्ने तयारी थालेको छ । सहरका मूख्य मूख्य सडकमा दशैं अगाडि नै खाल्डो पुरिसक्ने महानगरले जनाएको छ ।
खाल्डो पुर्नका लागि वडा कार्यालयमार्फत महानगरपालिकालाई निवेदन दिनुपर्छ । मौखिक रुपमा आएको खबरलाई पनि सम्बोधन गर्ने गरिएको भएपनि लिखित निवेदन आउँदा काम गर्न सजिलो र छिटो हुने महानगरपालिकाका योजना महाशाखा प्रमुख तथा बरिष्ठ इञ्जिनियर शारदामोहन काफ्लेले बताए ।
दशैंको समयमा खाल्डोका कारण कोहीपनि दुर्घटनामा नपरोस भनेर पोखरा लेखनाथ महानगरपालिकाका मेयर मानबहादुर जिसीको निर्देशनमा खाल्डो पुर्ने अभियान शुरु भएको हो । मेयर जिसीले चुनावी घोषणा पत्रमा महानगरका सडक भत्किएको खबर आएको २४ घण्टाभित्र खाल्डो पुरिसक्ने घोषणा गरेका थिए ।
मेयरको सपथ खाएको एक महिना भित्रमा र्‘यापिड रेस्पोन्स टीम’ बनाएर खबर पाएको २४ घण्टा भित्रै खाल्डो पुर्ने ब्यबस्था गर्ने जिसीले घोषणा गरेपनि हनिमुन पिरियड १ सय दिनसम्म कुनै खास कदम चाल्न नसकेका उनले अहिलेभने खाल्डो पुर्ने अभियान सुरु गरेका हुन् ।
उनका अनुसार लेखनाथको बुढीबजार, अर्घौंचोक, तालचोक, भण्डारढीक, सिसुवा, बेगनासलगायतका ठाउँहरुमा पनि खाल्डो पुर्ने काम भइरहेको छ । काफ्लेले भने,’अधिकांश खाल्डाखुल्डी पुरिसकिएको छ,’केही बाँकी ठाउँहरुमा पुर्ने काम भइरहेको छ ।’